  Туспуктэм: Ольга Козачёк Майя Бывальцева Выль ар праздникъёс азьын Удмуртиын кышкытлыклэсь утиськон ужрадъёсты кужмоятӥзы. Валтӥсез – шимес учыръёсты алон. Эрикрадэз утись ёзэсъёс но сэрыт службаос кужмоятэм ужан амалэ выжтэмын. Со сярысь улосвыл тӧролэн но кивалтэтлэн пресс-службазы ивортӥз. Вотэс (интернет) пыр провокационной ивортонъёс басьтыса, куалектонлы ӧвӧл сётӥськоно, иворез ӧвӧл вӧлмытоно. Вань учыръёс сярысь 112 номеро телефонъя верано. Шулдыръяськон ужрадъёс ортчытон интыослы матын полициысь нарядъёс ужалозы. Умойтэм учыръёс сярысь кунпуш ужъёсъя министерстволэн оскон телефоназ 419-373, 419-575 номеръёсъя жингыртоно, мобильнойысь – 102. Выль арез пусъён но каникулъёс дыръя тылэн чакласькытэк кутэмен сэрен, ӵемысь юэм йырын, тылпуос кылдо. Соин валче Россиысь МЧС-лэн элькунъя управленияз ужасьёс частной секторын улӥсьёс пӧлын ватсаса валэктон уж нуозы, озьы ик трос калык люкаськоно интыосты, шулдыръяськонъёс ортчытон интыосты, пиротехникаен вузкарон интыосты эскерыса ветлозы. Тылпу потон сярысь 101 номеро телефонъя ивортоно. Вӧл луыны шедиды яке ӝог эмъюрттэт кулэ ке, 103 номеро телефонъя жингыртоно яке эмъюртлэн приёмной покояз лыктоно. Шуэрес учыр кылдон дыръя Юрттэт сётонъя огъя службае 112 номеро телефонъя жингыртыны луэ. Тодэ вайытом, Удмуртиысь тазалыкез утёнъя министерство поликлиникаослэсь выль ар праздникъёс вылтӥ, 30-тӥ толсурысен 8-тӥ толшорозь, ужан радлыксэс юнматӥз. Тегъёс: Выльар эрикрад Удмуртия кышкыттэмлык  